РЕШЕНИЕ НА КОМИСИЯТА
от 31 октомври 2007 година
за изменение на Решение 2007/554/ЕО относно някои защитни мерки срещу болестта шап в Обединеното кралство
(нотифицирано под номер C(2007) 5284)
(Текст от значение за ЕИП)
(2007/709/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
като има предвид, че:
(1)
Вследствие на появата неотдавна на огнища на болестта шап във Великобритания бе прието Решение 2007/554/ЕО на Комисията от 9 август 2007 г. относно някои защитни мерки срещу болестта шап в Обединеното кралство (3) за засилване на мерките за контрол на болестта шап, предприети от посочената държава-членка в рамките на Директива 2003/85/ЕО на Съвета от 29 септември 2003 г. относно мерки на Общността за борба с болестта шап (4).
(2)
Решение 2007/554/ЕО определя правила, които да се прилагат при изпращането от зоните с голям и малък риск във Великобритания на продукти, смятани за безопасни, произведени преди ограниченията, въведени в Обединеното кралство, от първични суровини с произход извън ограничените зони или които са претърпели ефективна обработка за инактивация на предполагаем вирус на болестта шап.
(3)
Като прие Решение 2007/664/ЕО Комисията определи правила за изпращането на някои категории месо от зони, посочени в допълнително приложение III, в които не са открити никакви огнища на болестта шап най-малко 90 дни преди клането и които отговарят на определени специфични условия.
(4)
На базата на предоставените от Обединеното кралство данни понастоящем, след изтичането на повече от един инкубационен период след последното потвърдено огнище, е целесъобразно допълнително да бъдат премахнати някои ограничения, прилагани по отношение на месо и замразена сперма, яйцеклетки и ембриони, получени от животни, пребиваващи в зони, в които не е имало огнище на шап през 2007 г.
(5)
Въпреки това, предвид епидемиологичната обстановка и регионализацията в Обединеното кралство и като се вземат предвид условията за възвръщане на статут на свободна от болестта шап територия, необходимо е удължаване на периода на прилагане на Решение 2007/554/ЕО до 15 декември 2007 г.
(6)
Решение 2007/554/ЕО следва да бъде съответно изменено.
(7)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Решение 2007/554/ЕО се изменя, както следва:
1.
В член 2 параграф 4 се заменя със следния текст:
„4. Забраната, посочена в параграф 2, не се прилага за видове месо, които носят здравна маркировка в съответствие с раздел I, глава III от приложение I към Регламент (ЕО) № 854/2004, при условие че:
а)
месото е ясно определено и от датата на производство е било транспортирано и складирано отделно от месо, което, съгласно разпоредбите от настоящото решение, не е допустимо за изпращане извън зоните, посочени в приложение I;
б)
месото отговаря на едно от следните условия:
i)
получено е преди 15 юли 2007 г.; или
ii)
произхожда от животни, отглеждани най-малко 90 дни преди датата на клане и заклани или - в случай на месо, получено от ловен дивеч от видове, възприемчиви към заразяване с шап („ловен дивеч“) - убити извън зоните, посочени в приложения I и II; или
iii)
отговаря на условията, посочени в букви в), г) и д);
в)
месото е получено от домашни копитни животни или от дивеч, отглеждан в стопанства, от видове, възприемчиви към заразяване с шап („дивеч, отглеждан в стопанства“), съгласно уточненото за съответната категория месо в една от подходящите колони 4-7 от приложение III, и отговаря на следните условия:
i)
животните са отглеждани най-малко 90 дни преди датата на клане в стопанства, разположени в зоните, посочени в колони 1, 2 и 3 от приложение III, в които не е имало огнища на болестта шап поне през този период;
ii)
в продължение на 21 дни преди датата на транспортиране до кланицата или - в случай на дивеч, отглеждан в стопанства - преди датата на клане в стопанството, животните са били поставени под наблюдението на компетентните ветеринарни органи в отделно стопанство, разположено в центъра на кръг с радиус от поне 10 км, в който не е имало огнище на болестта шап в продължение на поне 30 дни преди датата на натоварване;
iii)
в стопанството, посочено в точка ii), няма постъпили животни от видове, възприемчиви към заразяване с шап, в продължение на 21 дни преди датата на натоварване или - в случай на дивеч, отглеждан в стопанства - преди датата на клане в стопанството, с изключение на свине, които идват от стопанство доставчик, отговарящо на условията, посочени в точка ii), като в този случай периодът от 21 дни може да бъде намален на 7 дни;
Въпреки това компетентният орган може да разреши постъпване в стопанството, посочено в точка ii), на животни от видове, възприемчиви към заразяване с шап, които отговарят на условията, посочени в точки i) и ii), и които:
-
идват от стопанство, в което не са постъпвали животни от видове, възприемчиви към заразяване с шап, в продължение на 21 дни преди датата на транспортиране до стопанството, посочено в точка ii), с изключение на свине, които идват от стопанство доставчик, като в този случай периодът от 21 дни може да бъде намален на 7 дни; или
-
са били подложени на тест с отрицателен резултат за наличие на антитела на вируса на шап, проведен върху кръвна проба, взета в рамките на 10 дни преди датата на транспортиране до стопанството, посочено в точка ii); или
-
идват от стопанство, което е било подложено на серологично изследване с отрицателен резултат съгласно протокол за вземане на проби, който може да установи 5 % разпространение на болестта шап със степен на сигурност, не по-малка от 95 %;
iv)
животните или - в случай на дивеч, отглеждан в стопанства, заклан в стопанството - кланичните трупове са транспортирани от стопанството, посочено в точка ii), до определената кланица под официален контрол в превозни средства, които са били почистени и дезинфектирани преди натоварването;
v)
животните са заклани по-малко от 24 часа след пристигането им в кланицата и отделно от животни, чието месо не е допустимо за изпращане от зоната, посочена в приложение I;
г)
месото, ако е отбелязано с положителен знак в колона 8 от приложение III, е получено от ловен дивеч, убит в зони, в които не е имало огнище на болестта шап най-малко 90 дни преди датата на убиване и на разстояние от поне 20 км от зони, които не са посочени в колони 1, 2 и 3 от приложение III;
д)
месото, посочено в букви в) и г), трябва да отговаря допълнително на следните условия:
i)
изпращането на такова месо може единствено да бъде разрешено от компетентния ветеринарен орган в Обединеното кралство, ако
-
животните, посочени в буква в), точка iv), са транспортирани до предприятието без да се осъществява контакт със стопанствата, разположени в зони, които не са посочени в колони 1, 2 и 3 от приложение III; както и ако
-
предприятието не е разположено в графство Съри;
ii)
месото е ясно определено по всяко време и е обработвано, складирано и транспортирано отделно от месо, което не е допустимо за изпращане от зона, посочена в приложение I;
iii)
не са установени клинични признаци или post-mortem доказателства за шап по време на следкланичен преглед, извършен от официален ветеринарен лекар в предприятието изпращач или - при клане в стопанството на дивеч, отглеждан в стопанства - в стопанството, посочено в буква в), точка ii) или - при ловен дивеч - в предприятието за обработка на дивеч;
iv)
месото е останало в предприятията или стопанствата, посочени в буква д), точка iii), най-малко 24 часа след следкланичния преглед на животните, посочени в букви в) и г);
v)
всяка нова месна заготовка за изпращане извън зона, посочена в приложение I, се суспендира:
-
в случай на диагностициране на болестта шап в предприятията или стопанствата, посочени в буква д), точка iii), до приключване на клането на всички налични животни и отстраняване на всичкото месо и мъртвите животни, и след изтичане на най-малко 24 часа след завършването на цялостното почистване и дезинфекциране на посочените предприятия и стопанства под контрола на официален ветеринарен лекар, и
-
в случай на клане в същото предприятие на животни, възприемчиви към заразяване с шап, които идват от стопанства, разположени в зони, посочени в приложение I, които не отговарят на условията, посочени в точка 4, букви в) или г), до приключване на клането на всички такива животни и на почистването и дезинфекцирането на посочените предприятия под контрола на официален ветеринарен лекар;
vi)
централните ветеринарни органи изпращат на другите държави-членки и на Комисията списък с предприятията и стопанствата, които те са одобрили за целите на прилагане на букви в), г) и д).“
2.
В член 6 параграф 2 се заменя със следния текст:
„2. Забраните, посочени в параграф 1, не се прилагат спрямо:
а)
сперма, яйцеклетки и ембриони, получени преди 15 юли 2007 г.;
б)
замразена сперма и ембриони от говеда, замразена сперма от свине, замразена сперма и ембриони от овце и кози, внесени в Обединеното кралство съгласно условията, посочени съответно в Директиви 88/407/ЕИО, 89/556/ЕИО, 90/429/ЕИО или 92/65/ЕИО, и които след влизането им в Обединеното кралство са били складирани и транспортирани отделно от сперма, яйцеклетки и ембриони, които не са допустими за изпращане съгласно параграф 1;
в)
замразена сперма и ембриони, получени от говеда, свине, овце и кози, държани най-малко 90 дни преди датата на събиране и по време на събирането в зоните, посочени в колони 1, 2 и 3 от приложение III, и които:
i)
са съхранявани при одобрени условия в продължение на минимум 30 дни преди датата на изпращане, и
ii)
са събрани от животни донори, пребиваващи в центрове или стопанства, които са били свободни от шап най-малко три месеца преди датата на събиране на спермата и 30 дни след датата на събиране и които са разположени в центъра на зона с радиус от 10 км, в която не е имало случай на шап поне 30 дни преди датата на събиране.
Преди изпращане на спермата, посочена в букви а), б) и в), централните ветеринарни органи представят на другите държави-членки и на Комисията списък с центровете и екипите, одобрени за целите на прилагане на настоящия параграф.“
3.
В член 17 датата „15 ноември 2007 г.“ се заменя с датата „15 декември 2007 г.“
4.
Приложение III се заменя с текста на приложението към настоящото решение.
Член 2
Държавите-членки изменят мерките, които прилагат към търговията, така че да ги приведат в съответствие с настоящото решение. Те незабавно информират Комисията за това.
Член 3
Адресати на настоящото решение са държавите-членки.
Съставено в Брюксел на 31 октомври 2007 година.